নিম্নচাপ, তুমুল বৃষ্টিরপূর্বাভাস, পুজোতে ভাসবে কোন কোন দিন?

কলকাতা: পুজো মাটি করতে পারে বৃষ্টি (Rain Forecast) ‘অসুর’। হাওয়া অফিসের পূর্বাভাস পুজোর দিনগুলো ভেস্তে যেতে পারে বৃষ্টির কারণে। বঙ্গোপসাগরে ঘূর্ণাবর্ত থেকে যে নিম্নচাপ অঞ্চলটি তৈরি হয়েছিল, তা আরও সুস্পষ্ট হয়েছে। পশ্চিম দিকে ধীরে ধীরে সরছে। আগামী ২৪ ঘণ্টার মধ্যে এই নিম্নচাপ অঞ্চল ঘনীভূত হয়ে নিম্নচাপে পরিণত হবে। তার পর শনিবার সকালে তা প্রবেশ করবে স্থলভাগে। এর প্রভাবে দক্ষিণবঙ্গের কয়েকটি জেলায় ভারী বৃষ্টি হতে পারে। কলকাতাও ভিজবে। পঞ্চমীতে বাড়তে পারে বৃষ্টি (Durga Puja Rain Forecast), সঙ্গে ঝোড়ো হাওয়া। চলবে দশমী পর্যন্ত।

শুক্রবার আবহাওয়া দফতর যে স্পেশাল বুলেটিন প্রকাশ করল, তাতে খুব একটা ভাল ইঙ্গিত পাওয়া গেল না। পুজোর শুরুতেই কিছুটা যেন মন খারাপ করা পূর্বাভাস দিল হাওয়া অফিস। পুজোয় ভিলেন বৃষ্টি। ফের তৈরি হচ্ছে নিম্নচাপ, ফের দুর্যোগ। নিম্নচাপে পরিণত হওয়ার পর শনিবার সকালে তা দক্ষিণ ওড়িশা এবং উত্তর অন্ধ্রপ্রদেশ উপকূল সংলগ্ন এলাকা দিয়ে স্থলভাগে প্রবেশ করবে। এর প্রভাবে ওড়িশা এবং অন্ধ্রে মুষলধারে বৃষ্টি এবং ঝড় হতে পারে। দক্ষিণবঙ্গেও তার প্রভাব পড়বে। এবার পুজোয় প্রায় প্রতিদিনই বৃষ্টির পূর্বাভাস দিল আলিপুর আবহাওয়া দফতর। দক্ষিণবঙ্গের একাধিক জেলায় চতুর্থী থেকে দশমী, রোজই হলুদ সতর্কতা জারি করা হয়েছ।

আরও পড়ুন: বেঙ্গল ফাইল নিয়ে জনস্বার্থ মামলা খারিজ কলকাতা হাইকোর্টে

নিম্নচাপের প্রভাবে শনিবার দক্ষিণবঙ্গের বেশ কয়েকটি জেলায় ভারী বর্ষণের সম্ভাবনা রয়েছে। দক্ষিণ ২৪ পরগনা, পূর্ব মেদিনীপুর এবং পশ্চিম মেদিনীপুরে সেই সতর্কতা জারি করা হয়েছে। এ ছাড়া, দক্ষিণের বাকি জেলাগুলিতে শনিবার বজ্রবিদ্যুৎ-সহ বৃষ্টি এবং ঝোড়ো হাওয়া বইতে পারে। হাওয়ার বেগ থাকতে পারে ঘণ্টায় ৩০ থেকে ৪০ কিলোমিটার। উত্তরবঙ্গের ক্ষেত্রে শনিবার ভারী বৃষ্টি হতে পারে জলপাইগুড়ি, কোচবিহার এবং আলিপুরদুয়ারে। ষষ্ঠীর দিন বজ্রবিদ্যুৎ-সহ বৃষ্টি হতে পারে উত্তর ২৪ পরগনা, দক্ষিণ ২৪ পরগনা, হাওড়া, হুগলি, কলকাতা, পূর্ব মেদিনীপুর, পশ্চিম মেদিনীপুর এবং ঝাড়গ্রামে। এ ছাড়া, উত্তরবঙ্গে মালদহ, উত্তর দিনাজপুর, দক্ষিণ দিনাজপুর, জলপাইগুড়ি এবং দার্জিলিঙে বৃষ্টি হতে পারে।

সপ্তমীতে হলুদ সতর্কতা থাকবে। ভিজতে পারে দক্ষিণ ২৪ পরগনা, হুগলি, পূর্ব মেদিনীপুর, পশ্চিম মেদিনীপুর, বাঁকুড়া এবং পূর্ব বর্ধমান। উত্তরে ভিজবে মালদহ এবং দক্ষিণ দিনাজপুর। মঙ্গলবার, অষ্টমীতেও ঝড়বৃষ্টির সম্ভাবনা আছে। সতর্কতা রয়েছে নদিয়া, মুর্শিদাবাদ, বাঁকুড়া, বীরভূম এবং দুই ২৪ পরগনায়। উত্তরবঙ্গের ক্ষেত্রে মালদহ, উত্তর দিনাজপুর, দক্ষিণ দিনাজপুর, জলপাইগুড়ি এবং দার্জিলিঙে বিক্ষিপ্ত বৃষ্টি হতে পারে। বুধবার, নবমীর দিন উত্তর এবং দক্ষিণবঙ্গের সব জেলায় বিক্ষিপ্ত ভাবে বজ্রবিদ্যুৎ-সহ বৃষ্টি হতে পারে। সঙ্গে থাকতে পারে ঝোড়ো হাওয়া। দশমীতে আবার ভারী বৃষ্টির সম্ভাবনা রয়েছে। কলকাতা, দুই ২৪ পরগনা, দুই মেদিনীপুর, হাওড়া, হুগলি এবং ঝাড়গ্রামের কিছু কিছু এলাকায় দশমীতে ভারী বৃষ্টি হতে পারে। উত্তরবঙ্গেও ওই দিন ভারী বর্ষণ হতে পারে।

দেখুন ভিডিও